  Майя Бывальцева Удмуртилэн тӧроез Александр Бречалов 13-тӥ пӧсьтолэзьысен маска нуллонъя дэмлан режиме выжон пумысен пумкылъянлы дурбасьтӥз. Со сярысь элькун тӧролэн но кивалтэтлэн пресс-службазы ивортӥз. Ми югдурез сак эскерыса возём. Нуналаз 0-50 черлан учыръёс луозы шуыса чакласьком. Соин ик туж сак луыны кулэ. Нимысьтыз саклык эм ужасьёслы. Соос азьло сямен ик сюбегатон режимын улыны кулэ. Ковидъя югдур асьмелэн огсыр, но секыт. Асьмеос ваньмы жадим, капчияк шокчем потэ ни, но ас поннамы но матысь адямиосмы понна кышкыттэмлыкъя вань куронъёсты быдэсъяны кулэ Александр Бречалов, Удмуртилэн тӧроезКоронавирус инфекци вӧлмонэз алонъя оперативной штаблэн видеоконфенеци амалэн ортчем кенешоназ Александр Бречалов пусйиз, косэмлэсь (распоряжение) пуштроссэ озьы гожтоно, ужбергатӥсьёслэн ас доразы маска нуллон режимез возьыны луонлыксы мед луоз, сое ужан условиос куро ке. Озьы ик солэн верамезъя, кема кыстӥськись висёнъёсын 65 ареслэсь бадӟым муртъёс но секытэн кышномуртъёс понна кышкытлык азьло сямен ик бадӟым, таӵе югдур кема дыр ӵоже уз на воштӥськы. Удмуртиысь тазалыкез утёнъя министрлэсь ужзэ быдэсъясь Никита Свиринлэн кылъёсызъя, коронавирусэн черланы быгатэм муртъёсты уен-нуналэн чакласа возё. Коронавирус инфекциез пусйыны кутскем дырысен элькунын нимаз висъяськыны улыны кулэ вал 15 сюрс 533 адями, со пӧлын 1 сюрс 734 нылпиос. Эмъяськонниосы 3 сюрс 121 адями интыямын, со пӧлын 297 пиналъёс. 2 сюрс 523 адями доразы лэземын ни, со пӧлысь 751-ез черламын вал Никита Свирин, Удмуртиысь тазалыкез утёнъя министрлэсь ужзэ быдэсъясь13-тӥ пӧсьтолэзь кутсконлы элькунын 32 адямиез чакласа возё, со пӧлын сизьым нылпиос. Эмъюртъёсын 497 бадӟымъёс но 37 пиналъёс эмъясько, со пӧлысь 149 бадӟымъёслы но 11 пиналъёслы COVID-19 диагноз пуктэмын. Кылем уй-нуналэ эмъяськонниосы 33 бадӟымъёс но 10 пиналъёс вуизы. 48 висисьёслэн тазалыксы секыт – 43 муртлы кислород сёто, со пӧлын ковидэн тямыс адями. Вить адямилэсь тыоссэс искусственной амалэн шокато, со пӧлысь кыкез коронавирусэн черламъёс. Тодэ вайытом, 13-тӥ пӧсьтолэзьлы Удмуртиын эшшо 42 адямилэсь выль коронавирус инфекциез шараязы. Тегъёс: Мерлык Ижкар Удмуртия коронавирус АлександрБречалов  